CELEX: 32017D0803(01)
Language: lt
Date: 1501113600000
Title: 2017 m. liepos 27 d. Komisijos sprendimas, kuriuo įsteigiama aukšto lygio Komisijos ekspertų grupė radikalizacijos klausimais

3.8.2017   
            
            
               LT
            
            
               Europos Sąjungos oficialusis leidinys
            
            
               C 252/3
            
         KOMISIJOS SPRENDIMAS
   2017 m. liepos 27 d.
   kuriuo įsteigiama aukšto lygio Komisijos ekspertų grupė radikalizacijos klausimais
   (2017/C 252/04)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               siekiant užkirsti kelią radikalizacijai, dėl kurios kyla smurtinio ekstremizmo ir terorizmo pavojus, ir su ja kovoti, ir pagerinti visų susijusių suinteresuotųjų subjektų veiksmų koordinavimą ir bendradarbiavimą, atsižvelgiant į Europos saugumo darbotvarkėje (1), Komisijos komunikate dėl radikalizacijos prevencijos (2), peržiūrėtoje ES strategijoje dėl kovos su radikalizacija ir verbavimu (3) ir kitose susijusiose Tarybos išvadose šiuo klausimu išreikštą raginimą imtis veiksmų (4), Komisija turi pasinaudoti aukšto lygio patariamojo organo ekspertinėmis žiniomis;
            
         
               (2)
            
            
               todėl būtina įsteigti aukšto lygio ekspertų grupę radikalizacijos prevencijos ir kovos su ja srityje ir apibrėžti jos užduotis bei struktūrą;
            
         
               (3)
            
            
               grupė turėtų padėti plėtoti ir įgyvendinti Sąjungos prevencijos politiką, priemones ir iniciatyvas, be kita ko, parengdama pagrindinius principus ir rekomendacijas dėl tolesnės veiklos radikalizacijos prevencijos ir kovos su ja tiek Sąjungos, tiek nacionaliniu lygmeniu srityje ir remdama veiksmus įvertinant, ar reikia labiau struktūrizuoto Sąjungos lygmens bendradarbiavimo prevencijos srityje mechanizmų, be kita ko, atsižvelgiant į išorės aspektą;
            
         
               (4)
            
            
               siekiant atsižvelgti į susijusius Europos ir nacionalinius požiūrius ir ekspertines žinias, grupę turėtų sudaryti valstybių narių kompetentingos institucijos, Europos Sąjungos teisėsaugos bendradarbiavimo agentūra (5), Europos Sąjungos teisminio bendradarbiavimo padalinys (6), Europos Sąjungos pagrindinių teisių agentūra (7), Europos Sąjungos teisėsaugos mokymo agentūra (8), Informacijos apie radikalizaciją tinklo kompetencijos centras (9), Europos išorės veiksmų tarnyba (10) ir ES kovos su terorizmu koordinatorius (11);
            
         
               (5)
            
            
               tiksliau tariant, Sąjungos agentūros pateiktų savo ekspertines žinias teisėsaugos ir baudžiamosios teisenos požiūriu, kartu atsižvelgdamos į pagrindinių teisių aspektą ir poreikį stiprinti gebėjimus. Informacijos apie radikalizaciją tinklo kompetencijos centras suteikia visoje Sąjungoje unikalų nepriklausomumą sprendžiant radikalizacijos problemą, žinias apie specialistų poreikius bei lūkesčius ir patirtį vykdant tarpvalstybinį bendradarbiavimą su suinteresuotaisiais subjektais. Europos išorės veiksmų tarnyba prisideda savo patirtimi ir žiniomis, susijusiomis su Europos Sąjungos pastangų rengiant ir vystant bendradarbiavimą su trečiosiomis šalimis ir tarptautinėmis organizacijomis išorės aspektu. ES kovos su terorizmu koordinatorius prisideda savo ekspertinėmis žiniomis, pagrįstomis bendru susijusių politikos priemonių išmanymu;
            
         
               (6)
            
            
               turėtų būti nustatytos grupės nariams taikomos informacijos atskleidimo taisyklės;
            
         
               (7)
            
            
               tikslinga nustatyti šio sprendimo taikymo laikotarpį. Vėliau Komisija apsvarstys, ar jį reikėtų pratęsti,
            
         NUSPRENDĖ:
   1 straipsnis
   Dalykas
   Įsteigiama aukšto lygio Komisijos ekspertų grupė radikalizacijos klausimais (toliau – grupė).
   2 straipsnis
   Užduotys
   Grupės užduotys:
   
               a)
            
            
               patarti, kaip pagerinti įvairių suinteresuotųjų subjektų bendradarbiavimą, visų pirma su valstybėmis narėmis, klausimais, susijusiais su radikalizacijos, dėl kurios kyla smurtinio ekstremizmo ir terorizmo pavojus, prevencija ir kova su ja;
            
         
               b)
            
            
               patarti ir padėti Komisijai toliau plėtoti Sąjungos politiką, kuria siekiama užkirsti kelią radikalizacijai, dėl kurios kyla smurtinio ekstremizmo ir terorizmo pavojus, ir su ja kovoti, be kita ko, parengiant principų ir rekomendacijų rinkinį, kuriame būtų deramai atsižvelgiama į esamas ir būsimas ES lėšomis finansuojamų mokslinių tyrimų šioje srityje išvadas, skirtą įgyvendinti tikslines ir veiksmingas radikalizacijos prevencijos ir kovos su ja priemones tiek Sąjungos, tiek nacionaliniu lygiu, kurias vykdant būtų daugiau pasinaudojama tikslinėmis Sąjungos finansavimo programomis;
            
         
               c)
            
            
               patarti ir padėti Komisijai išnagrinėti galimybes dėl būsimo labiau struktūrizuoto Sąjungos lygmens bendradarbiavimo radikalizacijos, dėl kurios kyla smurtinio ekstremizmo ir terorizmo pavojus, prevencijos ir kovos su ja srityje mechanizmų, remiantis esamais keitimosi geriausios praktikos pavyzdžiais, tinklų kūrimo ir didesnės atsakomybės suinteresuotosioms šalims suteikimo metodais.
            
         3 straipsnis
   Narystė
   1.   Grupę sudaro šie nariai:
   
               a)
            
            
               valstybių narių kompetentingos institucijos,
            
         
               b)
            
            
               Sąjungos teisėsaugos bendradarbiavimo agentūra,
            
         
               c)
            
            
               Europos Sąjungos teisminio bendradarbiavimo padalinys,
            
         
               d)
            
            
               Europos Sąjungos pagrindinių teisių agentūra,
            
         
               e)
            
            
               Sąjungos teisėsaugos mokymo agentūra,
            
         
               f)
            
            
               Informacijos apie radikalizaciją tinklo kompetencijos centras,
            
         
               g)
            
            
               Europos išorės veiksmų tarnyba,
            
         
               h)
            
            
               ES kovos su terorizmu koordinatorius.
            
         2.   Grupės nariai skiria po vieną aukšto lygio atstovą ir po vieną pakaitinį narį. Kiekvieną aukšto lygio atstovą arba jo pakaitinį narį gali lydėti vienas radikalizacijos prevencijos ekspertas.
   3.   Nariai, nebegalintys veiksmingai prisidėti prie ekspertų grupės svarstymų arba, susijusio Komisijos padalinio nuomone, neatitinkantys Sutarties dėl Europos Sąjungos veikimo 339 straipsnyje išdėstytų sąlygų, arba atsistatydinę nariai nebekviečiami dalyvauti grupės posėdžiuose ir likusiam kadencijos laikui gali būti pakeisti.
   4 straipsnis
   Pirmininkas
   Grupei pirmininkauja Komisijos Migracijos ir vidaus reikalų generalinio direktorato (toliau – HOME GD) aukšto lygio atstovas.
   5 straipsnis
   Veikla
   1.   Grupė veiklą vykdo pirmininko prašymu, laikydamasi Komisijos horizontaliųjų taisyklių, skirtų ekspertų grupėms (toliau – horizontaliosios taisyklės), 13 straipsnio 1 dalies (12).
   2.   Paprastai grupės posėdžiai vyksta Komisijos patalpose.
   3.   HOME GD teikia sekretoriato paslaugas. Grupės ir jos pogrupių posėdžiuose kviečiami dalyvauti grupės veikla besidomintys kitų Komisijos padalinių pareigūnai.
   4.   HOME GD pritarimu grupė gali paprasta narių balsų dauguma nuspręsti viešinti savo svarstymus visuomenei.
   5.   Visų darbotvarkės punktų svarstymo ir grupės išreikštų nuomonių protokolai turi būti prasmingi ir išsamūs. Protokolo projektą rengia sekretoriatas, už jį atsakingas pirmininkas.
   6.   Nuomones, rekomendacijas arba ataskaitas grupė priima bendru sutarimu. Jeigu balsuojama, balsavimo rezultatą lemia paprasta narių balsų dauguma. Nariai, kurie balsavo prieš, turi teisę prie nuomonių, rekomendacijų ar ataskaitų pridėti dokumentą, kuriame apibendrinamos jų pozicijos priežastys.
   6 straipsnis
   Pogrupiai
   1.   HOME GD gali steigti pogrupius, kurių paskirtis – nagrinėti konkrečias temas pagal Komisijos apibrėžtus įgaliojimus. Pogrupiai vykdo veiklą vadovaudamiesi horizontaliosiomis taisyklėmis ir teikia ataskaitą grupei. Jie panaikinami, kai tik įvykdo pavestas užduotis.
   2.   Grupės nariai į pogrupius gali paskirti aukšto lygio techninę kompetenciją turinčius atstovus.
   7 straipsnis
   Kviestiniai ekspertai
   HOME GD gali kviesti konkrečių su darbotvarkės punktais susijusių sričių ekspertus, įskaitant iš privataus sektoriaus, dalyvauti grupės ar pogrupių veikloje ad hoc pagrindu.
   8 straipsnis
   Stebėtojai
   1.   Asmenims, organizacijoms ir viešojo sektoriaus subjektams tiesioginiu pirmininko kvietimu ir laikantis horizontaliųjų taisyklių gali būti suteikiamas stebėtojo statusas.
   2.   Stebėtojais paskirtos organizacijos arba viešojo sektoriaus subjektai skiria savo atstovus.
   3.   Pirmininkas gali leisti stebėtojams ir jų atstovams dalyvauti grupės diskusijose ir teikti ekspertines žinias. Tačiau jiems nesuteikiama balsavimo teisė ir jie nedalyvauja formuluojant grupės rekomendacijas ar patarimus.
   9 straipsnis
   Darbo tvarkos taisyklės
   Atsižvelgdama į HOME GD pasiūlymą ir gavusi jo sutikimą, grupė savo darbo tvarkos taisykles priima paprasta savo narių balsų dauguma, remdamasi standartinėmis ekspertų grupių darbo tvarkos taisyklėmis ir laikydamasi horizontaliųjų taisyklių (13).
   10 straipsnis
   Profesinis slaptumas ir įslaptintos informacijos tvarkymas
   Grupės nariai ir jų atstovai, taip pat kviestiniai ekspertai ir stebėtojai turi laikytis įpareigojimų saugoti profesines paslaptis, kurie pagal Sutartis ir jų įgyvendinimo taisykles taikomi visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (14) ir (ES, Euratomas) 2015/444 (15) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei jie šių įpareigojimų nevykdo, Komisija gali imtis visų būtinų priemonių.
   11 straipsnis
   Skaidrumas
   1.   Grupė ir jos pogrupiai užregistruojami Ekspertų grupių registre.
   2.   Grupės sudėtis, jos narių vardai ir pavardės, stebėtojų vardai ir pavardės skelbiami ekspertų grupių registre.
   3.   Visi susiję dokumentai (darbotvarkės, posėdžių protokolai, dalyvių pareiškimai ir kt.) skelbiami Ekspertų grupių registre arba šiame registre pateikiant nuorodą į specialią interneto svetainę, kurioje galima rasti tą informaciją. Prieiga prie specialių interneto svetainių suteikiama netaikant reikalavimo registruotis ir jokių kitų apribojimų. Visų pirma, darbotvarkė ir kiti svarbūs papildomi dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys taikomos tik jei paviešinus dokumentą būtų pakenkta viešajam arba privačiajam interesui, kaip nurodyta Europos Parlamento ir Tarybos reglamento (EB) Nr. 1049/2001 (16) 4 straipsnyje.
   12 straipsnis
   Posėdžių išlaidos
   1.   Asmenims, dalyvaujantiems grupės ar jos pogrupių veikloje, už jų teikiamas paslaugas neatlyginama.
   2.   Asmenų, dalyvaujančių grupės ar jos pogrupių veikloje, patirtas kelionės ir pragyvenimo išlaidas atlygina Komisija. Išlaidos atlyginamos vadovaujantis galiojančiomis Komisijos nuostatomis ir neviršijant pagal metinę išteklių skyrimo procedūrą Komisijos padaliniams skirtų asignavimų.
   13 straipsnis
   Taikymas
   Šis sprendimas taikomas iki 2018 m. gruodžio 31 d.
   
      Priimta Briuselyje 2017 m. liepos 27 d.
      
         
            Komisijos vardu
         
         Dimitris AVRAMOPOULOS
         
            Komisijos narys
         
      
   
   
      (1)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos saugumo darbotvarkė“, COM(2015) 185 final, Strasbūras, 2015 4 28.
   
      (2)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Radikalizacijos, dėl kurios kyla smurtinio ekstremizmo pavojus, prevencijos rėmimas“, COM(2016) 379 final, Briuselis, 2016 6 14.
   
      (3)  9956/14 JAI 332 ENFOPOL 138 COTER 34.
   
      (4)  Žr. visų pirma 2015 m. lapkričio 20 d. Europos Sąjungos Tarybos ir Taryboje posėdžiavusių valstybių narių išvadas dėl reagavimo į radikalizaciją, vedančią prie terorizmo ir smurtinio ekstremizmo, baudžiamosios justicijos priemonėmis stiprinimo (dok. 14419/15), 2016 m. gegužės 30 d. Tarybos išvadas dėl gebėjimo naudotis žiniasklaidos priemonėmis ir kritinio mąstymo ugdymo pasitelkiant švietimą ir mokymą (dok. 9641/16), 2016 m. gegužės 30 d. Tarybos išvadas dėl jaunimo sektoriaus vaidmens taikant integruotą ir įvairius sektorius apimantį požiūrį jaunimo smurtinio radikalėjimo prevencijos ir kovos su juo srityje (dok. 9640/16), 2016 m. lapkričio 21 d. Tarybos ir Taryboje posėdžiavusių valstybių narių Vyriausybių atstovų išvadas dėl radikalizacijos, vedančios prie smurtinio ekstremizmo, prevencijos (dok. 14276/16), 2017 m. birželio 22 ir 23 d. Europos Vadovų Tarybos išvadas (dok. EUCO 8/17) ir 2017 m. birželio 19 d. Tarybos išvadas dėl ES išorės veiksmų kovos su terorizmu srityje (dok. 10384/17).
   
      (5)  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53).
   
      (6)  2002 m. vasario 28 d. Tarybos sprendimas 2002/187/TVR, įkuriantis Eurojustą siekiant sustiprinti kovą su sunkiais nusikaltimais (OL L 43, 2002 3 6, p. 1).
   
      (7)  2007 m. vasario 15 d. Tarybos reglamentas (EB) Nr. 168/2007, įsteigiantis Europos Sąjungos pagrindinių teisių agentūrą (OL L 53, 2007 2 22, p. 1).
   
      (8)  2015 m. lapkričio 25 d. Europos Parlamento ir Tarybos reglamentas (ES) 2015/2219 dėl Europos Sąjungos teisėsaugos mokymo agentūros (CEPOL) ir kuriuo pakeičiamas ir panaikinamas Tarybos sprendimas 2005/681/TVR (OL L 319, 2015 12 4, p. 1).
   
      (9)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir regionų komitetui „Teroristinio radikalėjimo ir smurtinio ekstremizmo prevencija. Stiprinamas ES atsakas“, COM (2013) 941 final, 2014 1 15.
   
      (10)  2010 m. liepos 26 d. Tarybos sprendimas 2010/427/ES, kuriuo nustatoma Europos išorės veiksmų tarnybos struktūra ir veikimas (OL L 201, 2010 8 3, p. 30).
   
      (11)  2004 m. kovo 25 d. Europos Vadovų Tarybos deklaracija dėl kovos su terorizmu.
   
      (12)  2016 m. gegužės 30 d. Komisijos sprendimas C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės.
   
      (13)  Horizontaliųjų taisyklių 17 straipsnis.
   
      (14)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
   
      (15)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
   
      (16)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).